到2015年12月28號之前為止，佢曾經係廣州同佛山嘅地鐵之間，第一個亦係唯一嘅轉車站，每日有好多往返廣州同佛山啲乘客都喺呢個站轉車。1號綫通車之後一直到2015年12月27號最後一班車收車為止，好多來往海珠區上班啲佛山市民或廣佛候鳥成日嚟呢個站出站轉其它交通工具，但2015年12月28號嘅東延段通到河南燕崗之後，廣佛候鳥同喺海珠區上班啲佛山市民都唔會揀呢個站轉車，期間亦多咗喺芳村白鶴洞西邊住啲居民出入站坐車往返海珠區一帶，亦有部份轉車客流分流到沙園站轉8號綫直達其它地方。